37-årig mand får intet ud af anke byrettens dom for at have forsinket 100.000 rejsende i København.

En løgnehistorie, som sidste sommer satte den kollektive trafik ud af spil, har onsdag kostet en ansat i DSB en dom på fængsel i ni måneder.

Østre Landsret har besluttet at lægge en måned oveni den sanktion, som Københavns Byret tidligere nåede frem til.

Tre måneder skal afsones, mens resten gøres betinget af, at han udfører samfundstjeneste i 120 timer. Sådan var resultatet også i byretten i januar.

Det helt store drama blev iscenesat natten til 7. august sidste år på Hovedbanegården.

Den 37-årige mand lå bundet med gaffatape og fortalte sine kolleger, at han havde været udsat for et røveri. I den forbindelse var han også blevet truet med pistol.

Al trafik blev indstillet, mens politifolk var ude for at samle spor og oplysninger i den grove sag.

Men hurtigt gik luften ud af ballonen, og manden blev sigtet for falsk anmeldelse og for grov forstyrrelse af den kollektive trafik.

DSB får erstatning

Cirka 100.000 passagerer blev udsat for ventetid og frustrationer.

I forbindelse med straffesagen er DSB blevet tilkendt erstatning på cirka 132.000 kroner, fordi selskabet måtte bestille busser, da togene holdt stille.

DSB-medarbejderens forsvarer, advokat Stine Gry Johannessen, omtalte i sin tid byrettens dom som hård, da hun skulle begrunde anken til landsretten.

Men i stedet for en mildere sanktion er der altså sket en mindre skærpelse.